Hulp vir egpaar wat van hondekos leefDie Potchefstroom Dienssentrum het glo ŉ paar uur nadat hulle uitgevind het van ŉ bejaarde egpaar, wat van hondekos moes leef, ŉ ondersoek van stapel gestuur en hulp van die gemeenskap ontvang. “Ons het groot waardering vir die gemeenskap wat dadelik bystand verleen het,” het dr. Sanet Jansen van Rensburg, adjunk direkteur van die Dienssentrum, Maandag aan Maroela Media gesê. Die egpaar het glo net ŉ staatspensioen ontvang en het in iemand se erf in die huishulp se kamer gebly. Hulle het R1 000 huur betaal. Die 72-jarige vrou het drie jaar gelede ŉ beroerte gehad nadat ŉ operasie glo skeefgeloop het. Sy het die gebruik van haar arms en bene verloor en haar man moes na haar omsien. Die Dienssentrum se maatskaplike werker het mieliemeel, Morevite en eiers na die egpaar geneem. “Danksy hulp en ondersteuning van die gemeenskap kan ons nou elke dag etes aan die egpaar verskaf,” het Jansen van Rensburg gesê. “Daar is egter talle ander mense in die gemeenskap wat baie swaarder kry. Ons het intussen ook te hore gekom van ŉ bejaarde vrou wat in ŉ motorhuis bly. Sy het nie elektrisiteit of ŉ toilet nie. Sy betaal R1 000 huur, en ontvang slegs ŉ staatspensioen van R1 200. Sy het dus net R200 per maand om van te leef.” Volgens Jansen van Rensburg kan hulle nou ook ander dienste, buiten die etes, aan bejaardes en ander mense in die gemeenskap verskaf. Daar is glo ook persone wat aanbiedings vir akkommodasie gemaak het. Jansen van Rensburg doen ŉ beroep op die publiek om ook in hul eie gemeenskappe betrokke te raak. Mense wat die Potchefstroom Dienssentrum wil ondersteun kan 018 293 0678 skakel.